钦定古今图书集成/明伦汇编/氏族典/第261卷 > 王劭
## 钦定古今图书集成/明伦汇编/氏族典/第261卷 > 王劭

按《隋书王劭传》：“劭字君懋，太原晋阳人也。父松年，齐
通直散骑侍郎。劭少沉默，好读书。弱冠，齐尚书仆射
魏收辟参开府军事，累迁太子舍人，待诏文林馆。时
祖孝征、魏收、阳休之等尝论古事，有所遗忘，讨阅不
能得，因呼劭问之。劭具论所出，取书验之，一无舛误。
自是大为时人所许，称其博物。后迁中书舍人。齐灭”
入周，不得调。高祖受禅，授著作佐郎，以母忧去职。起
为员外散骑侍郎，修起居注。劭言“上有《龙颜戴干》”之
表，指示群臣。上大悦，拜著作郎。上表言符命，上大悦。
炀帝即位，迁秘书少监，数载卒官。